Popargitektuur, ook mimetiese of programmatiese argitektuur genoem en in die Engelssprekende wêreld bekend as novelty architecture, is 'n stroming binne die moderne boukuns wat veral in die eerste helfte van die 20ste eeu in die Verenigde State gewild geraak het. Dit word gekenmerk deur ongewone ontwerpe wat die doelwit of funksie van 'n gebou, of die produk of diens waarmee dit verbind word, simboliseer of naboots.
'n Glimlaggende grondboontjie met 'n hoogte van 13 voet is deur die Demokratiese Party van die deelstaat Indiana in Plains, Georgia opgerig - die geboortestad van die destydse presidensiële kandidaat - en grondboontjieboer - Jimmy Carter
In sy wyer betekenis verwys die term na enige fantastiese ontwerp vir 'n grootskaalse beeldhoukunswerk van argitektoniese dimensie, of na argitektoniese style waarin geboue in 'n metaforiese manier ontwerp en gebou word. Kommersiële boukuns vir kasino's en restaurante boots soms befaamde historiese geboue na - 'n styl wat onder meer in Las Vegas gewild geraak het.
In 'n humoristiese tirade, wat in 1965 onder die titel The Missing Motel in die BBC se tydskrif The Listener verskyn het, het Banham sy spot gedryf met die keuses wat deur die museumpaneel gemaak is en daarop gewys dat Amerika se werklike eietydse boukuns heeltemal nie ingang gevind het tot die uitstalling nie: die «motelle, supermarkte, kegelbane, vulstasies, hamburger-stalletjies, selfs privaat huise». Volgens Banham was die tyd ryp vir die insluiting van projekte soos The Istanbul Hilton, Martini Heaven en Ute Valley Ski Lodge by die MoMA se uitstalling. Die hoë gehalte van hul ontwerpe sou noukeurige ondersoek regverdig om 'n beter begrip daarvan te hê.